เกาหลีใต้ขู่ฟ่อ! พร้อมใช้มาตรการตอบโต้เต็มกำลัง หลังญี่ปุ่นยกระดับควบคุมการส่งออก
เกาหลีใต้ขู่ฟ่อ! พร้อมใช้มาตรการตอบโต้เต็มกำลัง หลังญี่ปุ่นยกระดับควบคุมการส่งออก
31 ก.ค. 2562

ทำเนียบประธานาธิบดีเกาหลีใต้ หรือบลู เฮาส์ ให้คำมั่นว่า เกาหลีใต้พร้อมใช้มาตรการทุกอย่าง หากญี่ปุ่นยังคงทำให้สถานการณ์การค้าระหว่าง 2 ประเทศแย่ลงด้วยการยกระดับการควบคุมการส่งออก
ขณะที่สำนักข่าวซินหัวรายงานว่า นายชุง อึย ยอง ที่ปรึกษาด้านความมั่นคงแห่งชาติประจำประธานาธิบดีมูน แจ-อิน ของเกาหลีใต้ ได้นั่งเป็นประธานการประชุมของคณะกรรมการถาวรแห่งสภาความมั่นคงแห่งชาติ (NSC) ในสังกัดทำเนียบประธานาธิบดี
โดยระหว่างการประชุมดังกล่าว สมาชิกคณะกรรมการถาวรได้ให้คำมั่นในการรับมือกับข้อจำกัดด้านการส่งออกที่ “ไม่เป็นธรรม” ของญี่ปุ่นอย่างจริงจัง และใช้มาตรการทุกอย่างหากญี่ปุ่นทำให้สถานการณ์ย่ำแย่ลงอีก แม้เกาหลีใต้จะพยายามแก้ไขปัญหาอยู่ก็ตาม
นอกจากนี้ ทางคณะกรรมการถาวรยังได้ย้ำอีกครั้งว่า จำเป็นต้องใช้ความพยายามทางการทูตทั้งหมด เพื่อสนับสนุนให้ญี่ปุ่นยกเลิกการควบคุมการส่งออก